钦定古今图书集成/明伦汇编/官常典/第007卷 > 汤沐公馀日录 > 《谕禁文武群臣往来交通》明·英宗
## 钦定古今图书集成/明伦汇编/官常典/第007卷 > 汤沐公馀日录 > 《谕禁文武群臣往来交通》明·英宗

“朕惟正天下莫先于正朝廷，正朝廷莫先于正百官，
百官正则朝廷正而天下治。”我太祖高皇帝创业垂
统，立纲陈纪，以临天下。其于文武，谆谆告戒，又制为
铁榜，省谕功臣。是以当时臣僚，罔不循礼守法，无敢
私交。近年以来，公、侯、驸马伯、五府、六部、都察院等衙
门大臣及近侍官员，中间多有不遵礼法，公然私交，
“习以为常，全无忌讳。甚至阿附势要，漏泄事情，因而
结构，弊出百端。且如定远侯石彪图谋镇守，私令跟
随指挥等官虚捏奏词，及至事发被劾，辄有情熟近
侍等官潜报消息。官之不正，莫甚于此。此而不禁，何
以为治？今后尔文武大臣并不许互相往来，给事中、
御史亦不许私谒大臣之家，违者治”以重罪。敢有阿
附势要，漏泄事情者，轻则发边远充军，重则处死。锦
衣卫指挥乃亲军近侍，关系尤重，亦不许与文武大
臣交通。违者一体治罪不宥。其各卫指挥以下，非出
征之时，不许辄于公侯之门侍立听候。违者照《铁榜》
事例处治。尔文武百官，其各遵朕言，敦行正道，庶几
永保禄位。钦哉。故谕。